**Mire képes a lélek ?**

**Újabb tények és hipotézisek a halálközeli élményekről**

Azzal kezdem, hogy nem utasítom el a halálközeli élmények (HKÉ) „átélésének” és a róla szóló beszámolóknak a lehetségességét. Hallottam és olvastam hitelt érdemlő elbeszéléseket, interjúkat. Mégis félve nyúlok a témához, mert nem tudom, hogyan sikerül elkerülnöm az elcsépeltség benyomását.

Mindnyájan sokat hallottunk és olvastunk a halálközeli élményekről, különösen *R. Moody* **Élet az élet után** című, 1975-ben megjelent könyvének óriási sikere után. Ezt követően beszámolók és könyvek tömege jelent meg világszerte a témáról. Kapóra jöttek a klinikai esetek hírei (vagy álhírei)
a bulvármédia minden ága számára. A sok kitalált rémmese, szellemjárás és sületlenség között nehéz volt megtalálni az igaznak tűnő beszámolókat.
Mindazonáltal be kell látnunk, hogy jelenleg a leggazdagabb szakirodalmi és egyéb információforrásunk mégis a világháló, amelyen őrült kuszaságban keverednek a valós, hihető adatok, leírások, képek, stb. és a „fake news” , azaz a hamis hírek, a valótlan szenzációk, az ocsmány kép-és hanganyag.

Okosan, a forrásokat ellenőrizve, jó érzékkel kell válogatni abból, amink van. Mivel a tudományos újdonságok is itt jelennek először, semmiképpen nem hagyhatjuk figyelmen kívül. Sok könyv, újságcikk, interjú és tudományos igénnyel írt mű elolvasása után sikerült rátalálnom *Jankovich István* **Túléltem
a halálomat** című, magyarul 1992-ben megjelent könyvére, és ennek elolvasását követően kezdtek komolyan érdekelni a HKÉ leírások, és a lehetséges fizikai háttér. Jankovics személye maga volt a garancia a leírtak valóságosságára. Építészmérnök volt, és az 1964-ben, a luganói országúton bekövetkezett
halálos” autóbalesetét olyan tárgyilagos pontossággal, olyan nyelven és fogalomkészlettel írta le, ami számomra egyből hitelesítette beszámolóját.
A reáltudományok embere volt, érzéketlen a misztikára, csak a matematikailag és/vagy kísérletileg bizonyíthatót fogadta el. Az ő esetének hihetőségét kétségtelenül megerősíti az a tény, hogy magához térése és operációja után, még a kórházi ágyon azonnal kezdte leírni friss élményeit. Olyan elemi erővel élt benne az „átéltek” valósága, hogy mindenre „emlékezett”, és viszonylag
könnyen le tudott írni több oldalnyi szöveget. Tudatában volt, hogy ha most nem rögzíti a „történteket”, akkor az elmosódó emlékeket felülírhatja a fantázia és a későbbi benyomások, ami miatt torzulni fog a beszámoló.

 Jankovich látta magát halottként, látta a teherautót, amivel ütközött, látta és hallotta a mentőket, emlékezett a kórház épületére és berendezéseire, hallotta az orvosokat, egyszóval mindazokat „produkálta”, amiket a HKÉ irodalom leír.
Az érintett betegek beszámolóján kívül döntő az operatőr orvosok, aneszteziológusok, pszichoterapeuták, műtős nővérek, ápolók, beteghordozók, orvosi műszerészek, a kórházi technikai személyzet közvetlen tapasztalatainak ismerete. Azoknak a nyilatkozatai, akik jelen voltak és saját szemükkel látták,
fülükkel hallották a történteket. Sajnos őket is legtöbbször elnémítják a kollégák, barátok, ismerősök gúnyolódó megjegyzései, konokul hitetlen és meggyőzhetetlen vélekedésük, vagy sokszor megalázó viselkedésük.

2020-ban jelent meg magyarul *Doc Childre-Howard Martin-Deborah Rosman* és *Rollin McCraty* könyve **A szív intelligenciája** címmel (eredeti címe: Heart Intelligence-Connecting with the Intuitive Guidance of the Heart, 2016).

A könyv különböző szerzők önálló tanulmányainak és előadásainak
szerkesztett gyűjteménye. Szerzői a szív képességeit és működési módját messze többnek és sokrétűbbnek vélik az eddig feltételezettnél. A szívet önálló intelligenciával ruházzák fel, és ezeket a hipotéziseket komoly
eredményekkel, számos méréssel és kísérlettel bizonyítják. Az agy és a szív között sokkal gazdagabb kapcsolatrendszert és kiterjedtebb információcserét tételeznek fel, mint azt eddig hitte és tanította az orvostudomány.

Fontos megállapítás, mindjárt a könyv elején, hogy „a fizikai szív legalább négy különféle útvonalon továbbítja az információt az agyhoz és a testhez:
• a neurológiai rendszeren keresztül a felszálló idegpályákon (→nervus vagus - X. sz. agyideg, bolygóideg);
• biofizikai módon, az úgynevezett. pulzushullámokkal;
• biokémiai üzenettovábbítással, általában hormonális kiválasztással;
• a szív által létrehozott elektromágneses hullámformákon keresztül.

 Ma a tudósok már sok olyasmit tudnak a szív független és intelligens funkcióiról, ami sok ember számára még mindig ismeretlen, beleértve az orvosokat és más kutatókat is. Például: a magzatban a szív már az agy kialakulása előtt elkezd dobogni; a szív több információt küld az agynak, mint az agy a szívnek; a szív segíti a szervrendszerek szinkronizálását... „*Ez a könyv maradéktalanul képviseli mindazt, amit lelkünk mélyén mindannyian igaznak hiszünk. Lehet, hogy az agy gondolkodik, de a szív tudja az igazat."* [Dr. Joe Dispenza: ...Making Your Mind Matter) , Bioenergetic, 2019.]

Természetesen nyilván kiváltja a konzervatív és szkeptikus ellentábor reakcióját is. A beszámolók azt mutatják, hogy az un. halálközeli élmények (HKÉ) a klinikai halál állapotában szoktak előfordulni. Ebben az állapotban leáll a keringés, azaz a szív pumpa-funkciója nem működik. Az EKG-n nem láthatóak az életet jelentő tipikus elektromos impulzusok, a görbe a nulla vonalon „kiegyenesedik”... De vajon az egész szív „halott állapotban” van ilyenkor?

A halálközeli élményeknek az a magyarázata, hogy bizonyos agyterületek oxigénhiányos állapota idézi elő a hallucinációs élményeket, legtöbbször nem állja a meg a helyét. Hogyan lehetne ezzel magyarázni azt, amikor a műtőasztalon eszméletlenül fekvő, technikailag képzetlen beteg, aki soha nem látott még hasonló eszközöket, felébredése után lerajzolja a műszerek formáját, megmondja típusszámát, sőt még azt is, hogy mit mutattak a kijelzők, amikor ő már „halott volt”? Az erről szóló beszámolók azt is kihangsúlyozzák, hogy
az említett eszközök nem voltak a beteg látóterében, tehát még ébren sem láthatta őket. Nem létezik olyan oxigénhiányos állapot, amely az ébrenléthez képest ilyen többletinformációt képes regisztrálni és visszaadni, vagy, ha igen, akkor ez tényleg olyan csodája a tudatnak, amely azt bizonyítja, hogy semmit sem tudunk az emberi agy- és idegműködésről. A tudatnak, ha ez még tudat, olyan minőségéről lehet itt szó, amely nem köthető az ismert agyi funkciókhoz.

Akkor mihez? Mégis van olyan lélek vagy lélekrész, amely kiléphet a testből? Kell lennie egy eleddig ismeretlen, a testi érzékszerveken túli információs csatornának, amelyen keresztül bejutnak ezek az adatok az agyba (szívbe?), és az újraélesztés vagy ébredés után, mint valós észleleteket pontosan vissza tudja őket idézni a páciens.

A nyugati tudományosság, amely az Európában, Amerikában és részben Ázsiában elfogadott, akadémikus „egzakt tudományosságot” jelenti, a „lelket” és a lelki működést kizárólag az emberi test anyagához tartozónak véli, az agy anatómiáján és idegélettanán belül tételezi és keresi. Úgy tartja, hogy a lélek ‒ ha egyáltalán van ‒ nem képes elhagyni a testet, nincs külön élete, és a test biológiai meghalásával együtt megsemmisül. Így viszont nem tudja értelmezni a telepátiát, a távérzékelést, a morfogenetikus mezőt (1) és egyéb, eddig megmagyarázatlan jelenségeket, eseményeket.

Az alábbiakban *Pim van Lommel* holland kardiológus és halálközeli élmény-kutató **Végtelen tudat – A halálközeli élmények tudományos olvasata** című, 2019-es tanulmánykötetének *Vinczeffy Ágota* által készített ismertetéséből idézek. [Kharón, Thanatológiai Szemle 2020/4 (2)]. Tovább kutatva tudatunk helyének meghatározását, egy másik tudományágból, a kvantumfizika (3) területéről talál inspiráló párhuzamot a szerző:

„*A kvantumfizikában leírt bizonyos jelenségek párhuzamba állíthatók a halálközeli élmények egyes jellemzőivel. Hasonlítanak ezek az aspektusok a kvantumfizika nonlokalitás fogalmához: két különálló részecske a távolból is azonnali befolyást gyakorolhat egymásra, összefonódás jöhet létre közöttük.”*

Az agy és a tudat kapcsolatáról, illetve a tudat hollétéről és működéséről eddig levont következtetéseket, így összegezi a szerző:
- szívmegállás alatt is lehetséges tiszta tudati tapasztalás;
- tudományos bizonyítékok szerint szívmegállás alatt teljesen kiesnek az agyi funkciók;
- az oxigénhiány önmagában nem lehet a halálközeli élmények magyarázata;
- tudatunk képes az agy anatómiájának és működésének megváltoztatására;
- a HKÉ egyes aspektusai hasonlóak bizonyos kvantumfizikai alapelvekhez.

Az emberi tudatra a kvantumfizikában uralkodó meghatározatlanság jellemző, ami azt jelenti, hogy a részecskék hullámként is viselkedhetnek.

Mindez a halál utáni létezés re vonatkoztatva azt jelenti, hogy a „materiális agyhoz” köthető tudatállapot részecsketermészetű, amely a halál után hullámtermészetűvé válik. Hullámként a testtől függetlenül is
képes tovább létezni. A tudat egy kvantumfizikai információs mező, amelyet az agy érzékel, befogad, mint a rádió az adó által kisugárzott elektromágneses hullámokat

E szerint az új megközelítés szerint az emlékek előhívását elérhetővé tevő, teljes és végtelen tudat egy non-lokális térben gyökerezik, elpusztíthatatlan és közvetlenül nem észlelhető hullámfüggvények (5) formájában. Ezek a hullámfüggvények, amelyekben a tudat minden aspektusa információként tárolódik, folyamatosan (és non-lokálisan) vannak jelen a testben
és a test körül. Az agy és a test csupán felvevő állomásként szolgál annak érdekében, hogy a teljes tudatnak és az emlékeknek egy részét, mérhető és folyamatosan változó elektromágneses mezők formájában az éber tudatba befogadja.

Abnormális körülmények között azonban az ember képes a testtől függetlenül megtapasztalni a non-lokális tudat végtelen aspektusát, és lehetővé válik közvetlenül a térbeli tudaton keresztüli észlelés. Ilyenkor beszélünk halálközeli élményről.

 Más tudósok és kutatócsoportok lényegében hasonlón vagy ugyanúgy gondolják, mint Pim van Lommel, legfeljebb a megközelítés és a szóhasználat különbözik.

*Stuart Hameroff* és *Sir Roger Penrose* munkáiból idézem a következőket:
*„ Elsődlegesen annak a lehetőségét kell felvetni, hogy az általunk elmének vagy tudatnak nevezett entitást (6) nem az agy hozza létre. (!) A kutatók úgy vélik, lehetséges, hogy van egy másik valóságréteg, amit még nem fedeztünk fel, és ami lényegében túl van azon, amit az agyról tudunk, és meghatározza a valóságunkat. A tudat nem sejt-, hanem kvantumszinten (7) tárolt információ. Ez a tárolási folyamat az emberi sejtek egy szerkezeti összetevőjén, a fehérjealapú mikrotubulusokon (8) keresztül történik, amelyek kvantuminformációt (9) hordoznak. Tegyük fel, hogy a szív leáll, a vér nem áramlik tovább; a mikrotubulusok elveszítik kvantumállapotukat. Azonban a mikrotubulusokban lévő kvantuminformáció nem semmisül meg, nem lehet megsemmisíteni, egyszerűen szétoszlik és szétterjed a világegyetemben. Újraélesztéskor ez az információ .... visszamegy a mikrotubulusokba, és a személy újra tudatára ébred. Ezt nevezzük halálközeli élménynek. Ha ehelyett a beteg meghal, akkor a tudata a testen kívül, lélekként létezhet tovább.”* [https://divany.hu/eletem/lelek-halal-utan/]

Nem hiszem, hogy a fent idézett leírások merő légből kapott kitalációk. Több helyen utánanéztem a témának, és az elképzelések tudományos realitására ugyanilyen vagy hasonló kvantummechanikai „magyarázatokat” találtam más tudósok és tudományos műhelyet publikációiban is.

Tény, hogy a különféle kutatóhelyek közzétett részleteiben találtam egymástól eltérő, sőt ellentmondó feltételezéseket is, de ezek a kvantummechanikai alaphipotézist nem sértik. Közvetlen kísérleti mérésekre (egyelőre) persze nincs lehetőség, de ez nem csökkenti az elvi megközelítések értékeit.

Egy folyamatábra-szerű leírással szeretném szemléltetni és összefoglalni ennek a különleges tapasztalásnak, akár általánosítható (vagy tipikus?) lefolyását. Az előzőekben ismertetett tudományos vélemények alapján a feltételezett eseménysor a következő: tudatvesztés→az agytevékenység csökken, majd leáll →a szív megáll, a keringés megszűnik→a mikrotubulusok elvesztik kvantumállapotukat → a bennük tárolt kvantuminformáció „kiszáll” a sejtekből és a testből→a kvantuminformációs „hullámcsomag”a testen kívül szabadon keringve változhat, energiát vehet fel vagy adhat le, új információkkal bővülhet, „szétnézhet”, mintázatot válthat stb.→újraélesztés→a szív dobogni kezd, keringés újra indul→ az agy friss vért kap, ébredezik a tudat→ a mikrotubulusok újra képesek felvenni a kvantuminformációt, amely azonban már tartalmazza pl. a műtő berendezéseinek adatait is → a mikrotubulusok visszanyerik „normál” állapotukat és „teljesítik” eredeti funkciójukat→ az agysejtek egészében újraélednek→a visszatért tudatba újra bejutnak a kvantuminformációk, kibővülve pl. az altatógép típusszámával és sok egyébbel→az agymemória-területe is „üzemkész”→ a páciens felébred és‒
kérésre vagy spontán‒ képes „elmesélni”, mit látott, hallott a klinikai halál állapotában.

Ez a leírás egy elképzelt, de valószerű lefolyása az információ- és energiaáramlásnak; bemutatása ahhoz elégséges, hogy közelebb jussunk a halálközeli élmények létezésének elfogadásához és talán megértéséhez is.

Egy gondolatsor erejéig térjünk vissza a szív intelligenciájához. Lehet, hogy a szív is közreműködik a HKÉ létrejöttében? Nem tudjuk, hogy a HKÉ alatt képes-e érzékelni és/vagy küldeni kvantum-információt (hullámfüggvényekkel megközelíthető mintázatokat) akár a testen kívülre, akár az agyba. Ha erre képes a klinikailag „halott agy”, a szív miért ne működhetne hasonlóan? Lehet, hogy a szív is „látja” a közeli vagy távoli környezetét? Van-e „saját tudata”, amely esetleg az elme tudatalattijához, vagy a lélek kozmikus tartományaihoz kapcsolódik? Bizonyára ezt még senki nem mérte, valószínűleg
jelenlegi eszközeinkkel és módszereinkkel nem is lehet, ám a feltételezés mégsem teljesen abszurd, hiszen a szívről és az agyról is annyi minden kiderült, amiről fogalmunk sem volt még 40-50 évvel ezelőtt sem.

Az a tapasztalatom, hogy értelmiségi körökben nem igen lehet komolyan beszélni a kérdésről, mert előbb-utóbb az a tudományos vélemény kerül túlsúlyba, amelyről az előzőekben volt szó. Azután a beszélgetés humorizálásba, gúnyolódásba csap át, és aki felvetette a kérdést vagy szívesen vinné tovább a fonalat az nevetségessé válik, megszégyenül, és/vagy joggal megbántódik.

Ugyanakkor fel sem vetődik egy meglehetősen súlyos és alapvető ellentmondás, tudniillik, hogy ha testünk halálával minden örökre megsemmisül, ami lényünket alkotta, azaz sem előzménye, sem folytatás nincs az egyszeri földi életciklusnak, akkor az emberi faj és a mára kifejlett kultúra
létrejötte a világegyetem történetének legértelmetlenebb eseménysorozata. Ez olyan mértékben ellentmond az univerzum szerkezetében és a természeti állandókban megnyilvánuló elképesztő értelemnek, összerendezettségnek és célszerűségnek, hogy lehetetlen nem hinni az emberi lélek halhatatlanságában!
Olyan egyértelműen átszövi az anyagi-testi létforma szerkezetét az anyagon túli valóság „érzete”, hogy pusztán ez a tapasztalat rádöbbent egy élő szellemi kapcsolatrendszerre, aminek én is része vagyok. Ehhez nem szükséges a megtapasztalt eseményeket és az egész kérdéskört mindenestől a teológiai
hatáskörébe utalni, és „magyarázatként” kizárólag valamelyik világvallás dogmarendszerét elfogadni.

Ez persze az én személyes hitem, véleményem, amit nem református vallásom vagy keresztyén neveltetésem, esetleg (halál)félelmem kényszerít rám, hanem a szívem és elmém meggyőződése, amiben lelkem képes megnyugodni.

Vajon minderre is csak a jól ismert „bölcsességet” mondhatjuk: ***„Az igazság odaát van.” ?***

**Magyarázó jegyzetek**1. morfogenetikus mező = a közös tudat-mező, vagy háló, azaz egy információs közeg, amelyen keresztül metafizikai energiaminták, gondolatok és érzelmek „találkoznak”.
2. thanatológia = tanatológia = a halált kutató biológiai tudományág
3. kvantumfizika = a fizikának az az ága, amely az anyag viselkedésével foglalkozik atomi és szubatomi szinten. Ez azt jelenti, hogy a molekulák és atomok, valamint az ezeket alkotó egységek (úgymint a neutronok, elektronok, protonok, kvarkok, gluonok és egyéb egzotikus részecskék) tulajdonságait vizsgálja.
4. nonlokalitás = egy anyagi részecske pontos helyének a meghatározhatatlansága, "hely nélküliség"
5. hullámfüggvény = matematikai kifejezés a részecskék térbeli koordinátáira vonatkozóan; egy kvantummechanikai állapot jellemzésére alkalmazható matematikai eszköz; függvény típusú matematikai kifejezés a részecskék "helyének" leírására
6. entitás = bármely, a megismerés során a világban elkülöníthető tárgyi vagy elvont dolog; valamely dolog tulajdonságainak az összessége
7. kvantumszint = Leegyszerűsítve: a mikrorészecskék kvantumszámtól és a rezgési frekvenciától függő energiaszintje. Ez az energia a Plank-féle állandó (h), a frekvencia (f) és a kvantumszám (n) szorzatával fejezhető ki. A kvantumszám anyagfüggő állandó, és csak az Emin =h⁎f -el jelölt lehető
legkisebb energiaszint egész számú többszöröse lehet (ennek a fogalomnak cikkünk lényege szempontjából nincs érdemi jelentősége).
8. mikrotubulus = a sejtek fehérjetermészetű fonalakból álló vázrendszerének egyik alkotóeleme, kb. 25 nm átmérőjű hengeres csövecske, amely kvantuminformációk tárolására alkalmas. Létezéséről sokáig nem tudott az idegtudomány, nemrégen fedezték fel az agysejteken belül. Szerepük
rendkívül fontos és sokoldalú, pl. a sejtszervecskék mozgatásában, a sejtosztódásban, a neurontranszmisszióban, a kromoszómák szállításában, stb. Számos tudós szerint a tudat a mikrotubulusok kvantumrezgéseiből származik; a biológiai halál után a kvantumrezgések nem semmisülnek meg, hanem mint a lélek alkotórészei távoznak az univerzum végtelenjébe.
 9. kvantuminformáció = a kvantumjelenségek közös kulcsa az anyag legkisebb részeinek hullámszerű mozgása. Az elektronok nem körülrohangálják, hanem körülhullámozzák az atommagokat. A hullámok szétterjedhetnek és összetalálkozhatnak, ilyenkor erősíthetik vagy kiolthatják egymást. A hullámok mintázatára az élő és élettelen világ hallatlan sokfélesége épül. A kvantummechanikai információkezelés is mindenekelőtt a hullámmozgás kiaknázására épül: ha az információt a hullámformákra bízzuk, különböző arányban és fázisokkal összetéve a hullámok találkozása számtalan kombinációt, azaz nagy információtartalmat hoz létre. Ez a kvantuminformáció „alapjelentése”. Az igazi szenzációt egy mélyebb kvantummechanikai tulajdonság hozza: az összefonódás. Ez azt jelenti, hogy az egymással kölcsönhatásba kerülő elektronok, atomok, molekulák közösen végzik hullámmozgásukat, és ezek, az információt hordozó, sokrészecskés hullámok tudnak egymással összefonódva elképzelhetetlenül sok információt képesek tartalmazni.

**REMÉNYI TIBOR**